Նախագծման թանգարան

Նախագծման թանգարան (), թանգարան Քենսինգթոնում (Լոնդոն), որը ներառում է արտադրական, արդյունաբերական, գրաֆիկական, նորաձևության և ճարտարապետական նախագծում։ 2018 թվականին արժանացել է Տարվա եվրոպական թանգարան մրցանակին։

Պատմություն 
Թանգարանը հիմնադրվել է 1989 թվականին, Սըր Տերես Կոնրանի կողմից։ Սկզբում այն գտնվել է Թեմզա գետի ափին, Թաուեր կամրջի մոտ, այնուհետև տեղափոխվել է Քենսինգթոն։ Թանգարանը գործում է որպես գրանցված բարեգործական կազմակերպություն, և տոմսերի վաճառքից ստացված միջոցները տրամադրվում են թանգարանի նոր ցուցահանդեսների կազմակերպմանը։

Շադ Թեմզա 
Թանգարանը ի սկզբանե (1940-ական թվականներին) տեղակայված է եղել Թեմզայի հարավային ափին, Շադ Թեմզա շրջանում (Լոնդոն) գտնվող պահեստի շենքում։ Պահեստի վերասարքավորումը անճանաչելիորեն փոխել է այն՝ կառույցին տալով 1930-ական թվականների միջազգաին մոդեռնիզմի ոճ։ Այն ֆինանսավորվել է բազմաթիվ ընկերությունների, դիզայներների և բարեգործական կազմակերպությունների կողմից։ Թանգարանը նախագծվել է Կոնրանի խմբի կողմից՝ երկու հարկերում տեղակայված ցուցահանդեսներով։ Թանգարանի և Թեմզայի միջև տեղակայված է եղել Սըր Էդուարդո Պաոլոցցիի «Գյուտի գլուխ» մեծամասշտաբ արձանը։

Քենսինգթոն 
2011 թվականի հունիսին սըր Տերես Կոնրանը նվիրաբերել է 17,5 միլիոն ֆունտ-ստերլինգ, որպեսզի թանգարանը 2016 թվականին տեղափոխվեր ավելի մեծ պահեստային տարածք, որտեղ նախկինում տեղակայված էր Արևմտյան Լոնդոնի «Համագործակցության ինստիտուտը»։ 1960-ականների այս տեսարժան վայրը նախագծվել է ճարտարապետներ Սըր Ռոբերտ Մետյուի, Ջոնսոն Մարշալի և ընկերների կողմից։ Կառույցը պատրաստվել է նախագծային խմբի կողմից, որը ղեկավարում էր Ջոն Պոլսոնը։ Շենքն ի սկզբանե պատրաստվել է 21-րդ դարի թանգարանին համապատասխան՝ պահպանելով տարածական որակները։ Նախագծման թանգարանը բացվել է Քենսինգթոնում, 2016 թվականի նոյեմբերի 24-ին։ Տեղափոխությունը թանգարանին տվել է երեք անգամ ավելի տարածք` իր մշտական հավաքածուն անվճար ցուցադրելու համար։ Տեղափոխությամբ թանգարանը բերվել է Քենսինգթոնի մշակութային թաղամաս՝ միանալով Արվեստի թագավորական քոլեջին, Վիկտորիայի և Ալբերտի թանգարանին, Գիտության թանգարանին, Բնագիտական թանգարանին և Սերփենթայն պատկերասրահին։

Հավաքածու 
Վերևի հարկում՝ թանգարանի տանիքում, գտնվում է թանգարանի հավաքածուի «Դիզայներ, արտադրող, օգտվող» մշտական ցուցադրումը։ Մեծ Բրիտանիայում այն միակ թագարանն է՝ նվիրված բացառապես ժամանակակից դիզայնին և ճարտարապետությանը։ Ռեստորանը, պատկերասրահը, միջոցառումների սրահը և անդամների համար սրահը նույնպես գտնվում են վերևի հարկում։

Երկրորդ հարկում գտնվում է ուսանողների, դասախոսների, հետազոտողների և դիզայներների համար նախատեսված դիզայնի և ճարտարապետության տեղեկատվական գրադարանը։ Այնտեղ նաև գտնվում են թանգարանի պատմությանը վերաբերող արխիվները։ Սվարովսկի հիմնադրամի ուսումնական կենտրոնը ուսումնական հաստատությունների համալիր է, որը ներառում է դիզայն-ստուդիա, ստեղծագործական արվեստանոց, սեմինարի երկու դահլիճ և ընդհանուր դահլիճ։ Առաջին հարկում տեղակայված են թանգարանի գրասենյակները, ընդունարանը, կոնֆերանս դահլիճը և կինոստուդիան։ Առաջին հարկում գտնվում են ժամանակավոր ցուցադրությունները։

Մրցանակներ 
2003 թվականից 2006 թվականներին թանգարանը գործարկել է «Տարվա դիզայներ» անվանակարգը՝ 25.000 ֆունտ-ստերլինգ պարգևավճարով։ 2007 թվականին նոր տնօրենը չեղարկեց անվանակարգը և 2008 թվականին գործարկեց «Տարվա դիզայն» անվանակարգը։ 2003 թվականից 2011 թվականների ընթացքում Բրիտ Ինշյուրնս ապահովագրական ընկերությունը հովանավորել է մրցանակները։

Տարվա դիզայներներ 
 2003 թվական՝ Ջոնի Այվ
 2004 թվական՝ Դանիել Բրաուն
 2005 թվական՝ Հիլլարի Քոթմ
 2006 թվական՝ Ջեմի Հալեթ
 2009 թվական՝ Դուարտե Ֆերերիա

Տարվա դիզայն 
Մրցանակի համար հաշվի են առնվում նախորդ 12 ամիսների ընթացքում ամբողջ աշխարհում արտադրված դիզայնի առարկանները։ Միջազգային մակարդակով դիզայնի փորձագետներից յուրաքանչյուրին առաջարկվում է առաջ քաշել մինչև յոթ կատեգորիաներին ենթակա հինգ նախագիծ՝ ճարտարապետություն, երթևեկություն, գրաֆիկա, ինտերակտիվ դիզայն, արտադրանք, կահույք և նորաձևություն։ 2015 թվականից գործում են ճարտարապետություն, նորաձևություն, գրաֆիկա, թվային դիզայն, արտադրական դիզայն և երթևեկություն անվանակարգերը։ 2016 թվականին ցուցադրությունները հովանավորել է Բիզլեյ ապահովագրական ընկերությունը։

Ծանոթագրություններ 

1989 հիմնադրված թանգարաններ
Լոնդոնի թանգարաններ